钦定古今图书集成/明伦汇编/氏族典/第277卷 > 王锡爵
## 钦定古今图书集成/明伦汇编/氏族典/第277卷 > 王锡爵

按《明外史王锡爵传》：“锡爵，字元驭，太仓人。嘉靖四十
一年，举会试第一，廷试第二，授编修，累迁至谕德。万
历初，充《穆宗实录》副总裁。书成，进侍讲学士，迁祭酒。
五年，以詹事掌翰林院。张居正夺情，将廷杖吴中行、
赵用贤等，锡爵诣居正求解，居正不纳。明年进礼部
右侍郎。居正甫归治丧，九卿请召还，锡爵独不署名。”
旋乞省亲去。居正以锡爵形己短，益衔之，锡爵遂不
出。十二年即家拜礼部尚书兼文渊阁大学士，参机
务。还朝，时申时行为首辅，许国次之。二人皆南畿人，
而锡爵与时行同举会试，且同郡政府，相得甚。然时
行柔和，锡爵耿介，而性刚负气。十八年偕同列争册
立不得，杜门乞归，疏留中不报。寻以母老，连乞归省，
乃赐道里费，遣官护行归。二年，时行国及王家屏相
继去位，有诏趣召锡爵，二十一年正月还朝，遂为首
辅。先是，有旨“是年春举《册立大典》”，及是锡爵上疏力
请，遂有出阁之命。明年二月，出阁礼成，中外为慰。既
而郎中赵南星斥，侍郎赵用贤放归，论救者咸遭谴
谪，众指锡爵为之。虽“连章自明，且申救，人卒莫能谅
也。”锡爵遂屡疏引疾乞休，疏八上乃允。先累加太子
太保，至是命改吏部尚书，进建极殿。三十五年，廷推
阁臣，帝念锡爵，特加少保，遣官召之，辞不赴。又三年，
卒于家。谥文肃。子衡，字辰玉，少有文名。举会试第二
人，廷试亦第二，授编修，先父卒。锡爵弟鼎爵，进士，累
官福建提学副使。